[{"text_idx": "#000003", "text": "Reinsalu: meie suhe Venemaaga on super-tasemel, sest tankid on ju la\u0308inud!"}, {"text_idx": "#000005", "text": "Uue valitsuse va\u0308lisminister Urmas Reinsalu lubab tegutseda Eesti erisuhte tugevdamiseks Ameerika U\u0308hendriikidega, u\u0308tleb, et meie suhted Venemaaga on suurepa\u0308rased vo\u0303rreldes 30 aasta taguse ajaga, kui siin olid Vene tankid ning kavatseb rahanappuse korral eelistada majandusdiplomaatia edendamist arenguabi andmisele."}, {"text_idx": "#000006", "text": "Olen kuulnud sellist juttu, et kui valitsuskoalitsiooni moodustati, siis oli alguses olnud seisukoht, et Isamaa saab Euroopa Komisjoni voliniku koha. Nu\u0308u\u0308d on siiski peaministripartei teatanud, et Bru\u0308sselisse la\u0308heb Kadri Simson Keskerakonnast. Ja siia ministeeriumisse pidi ka keegi teine tulema. Kuidas seda selgitada?"}, {"text_idx": "#000007", "text": "- Seda ei ole vo\u0303imalik selgitada. Niisugust ambitsiooni, kus Isamaa oleks no\u0303udnud voliniku kohta, seda meil laual ei olnud. See spinn kerkis esile, aga ju ta oli mo\u0303ne koalitsioonist va\u0308lja ja\u0308a\u0308nud poliitilise jo\u0303u vigur, mo\u0303ne mehe vo\u0303i naise ka\u0308ekirja tundes. Ametikohtade jaotuse leppisid erakondade juhid kokku /koalitsiooniko\u0303neluste/ ko\u0303ige viimases faasis ja nii ta la\u0308ks."}, {"text_idx": "#000008", "text": "Siiski olete Teie 25 aasta ja\u0308rel esimene Isamaa erakonnast pa\u0308rit va\u0308lisminister. Kas see ta\u0308hendab mingit muutust?"}, {"text_idx": "#000009", "text": "- Jah, ikka. See ta\u0308hendab kindlasti teatud aktsenteeringute muutust ja ma arvan, et see on meeldiv vaheldus. Nagu ma olen o\u0308elnud, siis selle valitsuse jaoks on va\u0308lispoliitika ja\u0308rjekestvus oluline va\u0308a\u0308rtus, keskne la\u0308htekoht va\u0308lispoliitilise kursi ma\u0308a\u0308ratlemisel. Aga loomulikult rahvuslike huvide kaudu ka va\u0308lispoliitiliste positsioonide ma\u0308a\u0308ratlemine - see kindlasti saab pa\u0308lvima siin tugevamat aktsenteeringut."}, {"text_idx": "#000011", "text": "- So\u0303ltub ka konkreetsetest poliitikatest ja positsioonidest, aga rahvuslikud huvid on ma\u0308a\u0308ratud nii, et rahvusriik ja\u0308a\u0308b kestma, rahvusriik sa\u0308ilitab oma suvera\u0308niteedi, et riik kontrollib olulisi protsesse, mis puudutavad na\u0308iteks ra\u0308nnet. Need on olulised teemade ringid, mis ajalises du\u0308naamikas on seotud sellega, et meie ja\u0308rel tulevatel po\u0303lvkondadel sa\u0308iliks samuti see vo\u0303imalus neid valikuid teha nagu meie po\u0303lvkonnal on ta\u0308na seda riigi tulevikku ma\u0308a\u0308ratledes."}, {"text_idx": "#000012", "text": "Ja mis minu jaoks on ha\u0308sti oluline rahvuslike huvide prismas \u2013 ta\u0308na tutvustati just kadunud Vahur Made kirjutatud raamatut \"Eesti va\u0308lispoliitika 100\" ja seal on u\u0308ks lause, mis mulle sirvides silma ja\u0308i: Eesti pa\u0308rast Sumner Welles'i deklaratsiooni 23. juulist 1940 ma\u0308a\u0308ratles oma va\u0308lispoliitilise kursi ja see on kestnud ta\u0308naseni kui orientatsioon Ameerika U\u0308hendriikidele. See teema on see, mida ma tahaksin tugevamalt su\u0308vistada. Ma olen palunud va\u0308lisministeeriumil ette valmistada ettepanekute pakett just nimelt selle erisuhte tugevdamiseks, mis meil Ameerika U\u0308hendriikidega kui meie suurima julgeolekupartneriga on ja ma loodan seda veel enne suve kindlasti ka valitsuses arutada."}, {"text_idx": "#000014", "text": "See ta\u0308hendab tegelikult ettepanekute rida, mis puudutab meie partnerluse tugevamat realiseerimist. Kahtlemata on julgeolekuliselt meie huvi, et Ameerika U\u0308hendriikide kohalolek siin \u2013 nii meie regioonis laiemalt, aga ka Eestis konkreetselt \u2013 just nimelt heidutusliku jo\u0303u mo\u0303ttes oleks ulatuslikum. Selle nimel tuleb to\u0308o\u0308tada. Aga see loomulikult ta\u0308hendab ka erinevaid muid koosto\u0308o\u0308- ja suhtlusformaate. Mul oli esmaspa\u0308eval kohtumine Ameerika U\u0308hendriikide asjuriga ja tema pidas seda mo\u0303tet huvitavaks ja ma olen kindel, et heas partnerluses saab see olema u\u0308ks nurgakivi, kust edasi liikuda."}, {"text_idx": "#000015", "text": "See on silmatorkav, kui palju te ro\u0303hutate USA aspekti. Kas see ta\u0308hendab, et me ei ta\u0308htsusta nu\u0308u\u0308d enam nii palju Euroopa Liitu? Ja teiseks \u2013 teades, et EL-i ja USA positsioonid ko\u0303igis ku\u0308simustes ei kattu, siis kas see ta\u0308hendab, et hakkame igal juhul USA-d eelistama ning hu\u0308lgame Euroopa Liidu u\u0308htsuse?"}, {"text_idx": "#000016", "text": "Ei, vastupidi. Ku\u0308simus on selles, et Atlandi-u\u0308lene side on meie jaoks va\u0308a\u0308rtus omaette. Kindlasti \u2013 mida rohkem on konfliktseid situatsioone tervikuna Euroopa Liidu ja Ameerika U\u0308hendriikide vahelistes positsioonides, siis kindlasti on meie rahvuslik huvi, et neid konfliktsituatsioone vo\u0303i pingeva\u0308lju oleks va\u0308hem."}, {"text_idx": "#000017", "text": "Loomulik, et erinavatel riikidel na\u0308iteks kaubandus-majandussuhetes on erinevad huvid ja vaated \u2013 lo\u0303puks gloobuse peal suuremad majandusvo\u0303imud konkureerivad omavahel, aga meie huvides kindlasti on neid konflikte va\u0308ltida."}, {"text_idx": "#000019", "text": "Me peame aru saama sellest, et rahvusliku huvi keskne nurgakivi on huvi rahvana ja riigina sa\u0308ilida. Va\u0308ikeriigi jaoks ei ole iseseisvus kunagi iseenesestmo\u0303istetavus mo\u0303lemas kategoorias ja kahtlemata ta\u0308napa\u0308eva maailmas erisuhe Ameerika U\u0308hendriikidega ja NATO liikmelisus on kollektiivse kaitse mo\u0303ttes meie jaoks see alusplatvorm, millele me ehitame oma heidutuse, mille ru\u0308ndamine la\u0308heb vastasele kallimaks maksma kui siit saadavad u\u0308ksko\u0303ik millised omistatud vo\u0303i illusoorsed kasud."}, {"text_idx": "#000020", "text": "U\u0308hest ku\u0308ljest u\u0308tlete, et meie va\u0308lispoliitika ja\u0308a\u0308b samaks, aga samas tuleb siit teatav muutuste aspekt sisse, te jutust paistab senisest suurem keskendumine USA-le."}, {"text_idx": "#000021", "text": "Ma u\u0308tleksin no\u0303nda: meile on kindlasti ha\u0308sti ta\u0308htis teine nurgakivi, ma sooviksin na\u0308ha su\u0308gavamat koosto\u0308o\u0308d ka meie regiooni partneritega \u2013 pean silmas nii Baltikumi kui Po\u0303hjala riikidega."}, {"text_idx": "#000022", "text": "See oleks siis teine poliitiline u\u0308lesanne, milles ma olen palunud ette valmistada ettepanekute paketi nendel teemadel. Me teame, et meil on Balti ruumis va\u0308ga palju huvitavaid koosto\u0308o\u0308projekte, mis puudutavad infrastruktuuri."}, {"text_idx": "#000023", "text": "Ja ma arvan, et va\u0308ga ta\u0308htis on selgelt seista vastu nendele ambitsioonidele, mida riigid soovivad ellu viia rahvusvahelise korra hapramaks muutmiseks."}, {"text_idx": "#000024", "text": "U\u0308ks teema on see, mille ma kindlasti esmaspa\u0308eval Idapartneritega kohtumisel u\u0308les vo\u0303tan, Euroopa Liidu va\u0308lisministrite kohtumisel, puudutab seda aktsiooni, et Venemaa hakkas lihtsustatud korras passe jagama Ukrainas. Ma\u0308letame, et ka Gruusias hakkas olukord enne so\u0303da sarnasest ka\u0308itumisest eskaleeruma. Teine on kahtlemata need sekkumised, mis Venemaa viib la\u0308bi Venezuelas suunal, kus kriis vo\u0303ib va\u0308ga lu\u0308hikese ajaga eskaleeruda va\u0308ga erinevates suundades. Siin on kindlasti meile oluline ka see, et ka Eesti ei vo\u0303imaldaks oma o\u0303hukoridore Vene Fo\u0308deratsiooni so\u0303java\u0308e transpordilennukite u\u0308lelennuks, kui nad Venezuelasse midagi peaks toimetama."}, {"text_idx": "#000025", "text": "Kuigi on teada, et EL-i ministrite no\u0303ukogusid valmistatakse pikalt ette ning Vene passide andmise ja sanktsioonide teemat sinna pa\u0308evakorda vist enam panna ei jo\u0303ua?"}, {"text_idx": "#000026", "text": "Olen palunud ametnike tasemel seda teemat arutada ja ette valmistada ja kindlasti on oluline, et see probleemi pu\u0308stitus oleks selgelt laual. Ja ma loodan ka, et ku\u0308llap mitmed kolleegid tulevad selle mo\u0303tteka\u0308iguga ka kaasa."}, {"text_idx": "#000027", "text": "Kui president Kersti Kaljulaid ka\u0308is hiljuti Moskvas ja kohtus seal Vene riigipea Vladimir Putiniga, siis ra\u0308a\u0308giti vo\u0303imalusest mo\u0303nede uute positiivsete algatuste tegemiseks kahepoolsetes suhetes. Mis need sammud vo\u0303iksid olla ja kes need peaks tegema? Ja kas neid u\u0308ldse on vaja teha, et siin midagi toredat areneks?"}, {"text_idx": "#000028", "text": "So\u0303ltub, mida toreduse all silmas peame. Ma arvan, et Eesti suhted Venemaaga \u2013 kui vo\u0303rdleme 30 aasta tagust aega \u2013 on tegelikult super-tasemel. Me ei ole ju enam Venemaa poolt okupeeritud. Vo\u0303rreldes sellega, et vo\u0303o\u0303rriigi so\u0303java\u0308gi on siin sees ja ka\u0308ib meie rahvuslik tasalu\u0308litamine, siis suhted on ju ma\u0308rkimisva\u0308a\u0308rselt to\u0303usnud. Suhted on juba nii head, et oleme kaks iseseisvat riiki. Ja uskuge mind, see on tohutu edusamm."}, {"text_idx": "#000029", "text": "Ega meil, Eesti u\u0308hiskonnal ja ka Eestil riigina ei ole mingeid illusioone Venemaa suhtes ja sellest tulenevalt ei ole ka hirme. Me ka\u0308sitleme Venemaad realistlikult ja Venemaa ise on andnud ka kogu La\u0308a\u0308ne ruumile o\u0303ppetunde oma tegevusega \u2013 minnes viimase dekaadi jooksul kaks korda tuumariigina relvadega oma naabrite vastu ja sisuliselt pidades La\u0308a\u0308ne ruumiga hu\u0308briidso\u0303da vo\u0303i infoso\u0303da \u2013 need on ju reaalsus, milles me asetseme. Loota selles globaalses ruumis vo\u0303i ta\u0308henduses, kus me selgelt saame aru, et me oleme osa u\u0308hest maailma va\u0308a\u0308rtusruumist, tohutut muutust - vaevalt, et Eesti rahval realistlikult, tervemo\u0303istuslikult seda lootudst ongi. Need, kes seda kultiveerivad, ku\u0308tavad pigem pseudo-ootusi."}, {"text_idx": "#000030", "text": "Selge on see, et me oleme naaberriigid, meil on oma praktilised probleemid, mida ka erinevates keerulistes olukordades on olnud vaja adresseerida \u2013 puudutagu see kas piiriveekogusid vo\u0303i metsatulekahjude vastu seismist, mis on puhtalt pragmaatilised ku\u0308simused, mis on mo\u0303lemale riigile tarvilikud. Aga selles suhtelises isolatsioonis, milles Putin asetseb La\u0308a\u0308ne ruumiga suhtlemisel \u2013 u\u0308tleme nii, et Putin ei olnud no\u0303us selle kohtumisega mitte seeto\u0303ttu, et teha z\u030cesti Eestile, vaid ta pidas seda enda huvides olevaks. Mis iganes motiividel."}, {"text_idx": "#000031", "text": "Nii, et Eesti president pakkus president Putinile nagu mingit teenet oma ku\u0308laska\u0308iguga?"}, {"text_idx": "#000032", "text": "Ei. Ma arvan, et see kohtumine on aset leidnud, see kohtumine on tegelikkus. Selle kohtumise pinnalt, arvestades seda ma\u0308a\u0308ratut ta\u0308hendust, mis meie naabrussuhe julgeoleku ja muudes kategooriates paratamatult eksisteerib, siis va\u0308lisministeerium seda va\u0308ga po\u0303hjalikult analu\u0308u\u0308sib. Vo\u0303imalikke ja\u0308relmeid ja samme, kas miski millestki tuleneb, peab kaaluma. Loomulikult, me oleme naaberriigid, aga praeguses olukorras business as usual ei ole see kategooria, mida me vo\u0303iksime ja\u0308tkata."}, {"text_idx": "#000034", "text": "Vastupidi, ma olin ju optimistlik, julgustav! Ma\u0308letan, et saime valitsusliidu moodustamise ajal kokku va\u0308lisdiplomaatidega ja seal ka ku\u0308siti, et suhted on halvad ja siis ma ro\u0303hutasin ka diplomaatidele, et va\u0308ga vahvad suhted ju vo\u0303rreldes selle ajaga, kui meil Vene tankid siin ringi so\u0303itsid. See on ju lausa ro\u0308o\u0308gatu suhete edasiarenemine! See, et Vene tankid praegu mujal ringi veerevad \u2013 meil ei ole ju ainurakse vo\u0303i kala ma\u0308lu \u2013 me ma\u0308letame ja saame aru, et see, mis juhtub mujal, vo\u0303ib juhtuda ka kuskil teises kohas. Kindlasti mul ei ole illusioone, et Venemaad on taltsutanud va\u0308a\u0308rtusku\u0308simused, vaid ikkagi reaalsed, pragmaatilised kalkulatsioonid on hoidnud mingite sammude astumisest."}, {"text_idx": "#000035", "text": "Paar tundi tagasi EKRE esimees Mart Helme andis valitsuse pressikonverentsil pa\u0308ris karme hinnanguid meie suhete kohta Venemaaga. Kas siin Teie jutus pole ikkagi u\u0308heks teguriks ka see, et Isamaa ja EKRE konkureerivad samade valijagruppide peale ja seepa\u0308rast pu\u0308u\u0308ate u\u0308ksteist u\u0308le trumbata?"}, {"text_idx": "#000036", "text": "Ei, vastupid! Mina olen ju va\u0308ga positiivne ja julgustav. Kindlasti va\u0308lispoliitika peab meil determineerima sisepoliitikat, see on minu la\u0308htekoht. See ta\u0308hendab, et ka riikidevahelistes suhetes, kollektiivsetes, multilateraalsetes suhetes seda me peame silmas pidama, see ongi meie rahvusliku huvi ku\u0308simus. Va\u0308lispoliitika peab teenima meie rahvuslikke huvisid \u2013 allesja\u0308a\u0308mine rahvana ja riigina. Aga loomulikult sisepoliitika peab omakorda teenima va\u0308lispoliitilka huvisid. Kui neid omavahel liiga kokteiliks muuta, siis see kindlasti vo\u0303ib meie huvidele lisariske tekitada."}, {"text_idx": "#000037", "text": "Nii, et piirilepingu ratifitseerimist ei ole eriti loota. Kas Isamaa toetab ka Tartu rahu a\u0308ramainimise no\u0303udmist?"}, {"text_idx": "#000038", "text": "See ei ole no\u0303udmine, see on Eesti Vabariigi riigio\u0303iguslik olukord! Eesti Vabariigi po\u0303hiseadus, mis 1992. aastal rahva vaimustuse ja toetusha\u0308a\u0308ltega kahekolmandikulise pooltha\u0308a\u0308ltega vastu vo\u0303eti, u\u0308tleb selgelt, et Eesti piirid on ma\u0308a\u0308ratletud Tartu rahulepinguga ja muude kokkulepetega."}, {"text_idx": "#000039", "text": "Ja nu\u0308u\u0308d on ku\u0308simus selles, et kuni ei ole mingisugune muu jo\u0303ustunud riikidevaheline leping seda muutnud, senikaua on Eesti riigio\u0303iguslik vaade u\u0308hene, on see meie riigio\u0303iguslik vaade. Sellel po\u0303hjusel me kasutame kontrolljoone terminoloogiat."}, {"text_idx": "#000040", "text": "Reaalsus on selles, et tegelikkusessee see valitsuskoalitsioon ei ole selles (piirilepingu ratifitseerimises) kokku leppinud. Siin tuleb silmas pidada ka Vene Fo\u0308deratsiooni ametiisikute eelmisel aastal tehtud ku\u0308llaltki jo\u0303ulisi avaldusi. Tuletan meelde 15. jaanuari 2018. aasta va\u0308lisminister Lavrovi avaldust, kus ta selgelt u\u0308tles, et Eesti peab piirilepingu hinnana loobuma russofoobsest poliitikast NATO-s ja Euroopa Liidus, lisades veel pikad mo\u0303tteka\u0308igud. Kindlasti igasugust hinda igasuguse asja eest ei ole vo\u0303imalik maksta. Eeldus ko\u0303igile asjadele on o\u0303igusliku ja\u0308rjepidevuse katkematuse tagamine ka vo\u0303imalikes tuleviku ma\u0308a\u0308ratelamatutes olukordades."}, {"text_idx": "#000041", "text": "Kuidas olete rahul va\u0308lisministeeriumi kui organisatsiooni toimimisega, kas plaanite siin midagi muuta? Panete rohkem ro\u0303hku va\u0308liskaubanduse edendamisele?"}, {"text_idx": "#000042", "text": "Iseenesest on koalitsioonilepingus deklareeritud, et majandusdiplomaatia, Eesti majanduse huvides peaks meie esinduste vo\u0303rku tugevdama. Juba eelmise valitsuse langetatud otsuste alusel tuleb meil Ameerika U\u0308hendriikide la\u0308a\u0308nerannikule konsulaat, Abu Dhabisse saatkond \u2013 enneko\u0303ike on see majandusdiplomaatiast kantud otsus. Peaksin oluliseks vo\u0303tta la\u0308htekohaks, et ja\u0308rgmine Eesti saatkond, mille Eesti vo\u0303iks avada, on Lo\u0303una-Korea pealinnas Soulis."}, {"text_idx": "#000043", "text": "Kas siin saate o\u0308elda ka mo\u0303ne ta\u0308rmini, aasta, millal see vo\u0303iks juhtuda?"}, {"text_idx": "#000044", "text": "So\u0303ltub rahast. Eks need teemad kerkivad eelarvela\u0308bira\u0308a\u0308kimistel, siis saab vaadata. Va\u0308lisministeerium organisatsioonina on u\u0308pris heas seisus. Kindlasti on oluline inimeste motivatsioonikeskkonda hoida, sissetulek on siin u\u0308ks element. Aga ma arvan, et on hea ma\u0308rk, et va\u0308lisministeeriumis to\u0308o\u0308tab ka palju inimesi, kes on oma professionaalset karja\u0308a\u0308ri alustanud sisuliselt va\u0308lisministeeriumi taastamise ajast. See on ma\u0308rk."}, {"text_idx": "#000046", "text": "Eesti valitsuse positsioon on olnud ja seda ei ole keegi muutnud, et objektiivsetel kriteeriumidel on geograafilises mo\u0303ttes ko\u0303igile riikidele Euroopa Liit avatud. Me praegu ko\u0303neleme Po\u0303hja-Makedooniast, Montenegrost, pikemas vaates Bosnia-Hertsegoviina, Serbia, Albaania, aga ka Ukraina, Gruusia, Tu\u0308rgi \u2013 neid riike on."}, {"text_idx": "#000047", "text": "Selge on see, et poliitiline reaalsus on poliitiline reaalsus, see puudutab ka Euroopa Liidu suhteid Tu\u0308rgiga, kus de facto on liitumisla\u0308bira\u0308a\u0308kimised ku\u0308lmunud. Euroopa liidrite poolt on va\u0308gagi legiiimseid probleeme pu\u0308stitatud sellega seoses."}, {"text_idx": "#000048", "text": "Tu\u0308rgiga on meil kahtlemata oma strateegiline partnerlus tulenevalt Tu\u0308rgi mo\u0303jukusest NATO liikmesriigina \u2013 see on ka reaalsus, mida me omasuhete kujundamisel kahtlemata silmas peame."}, {"text_idx": "#000049", "text": "Seda enam on u\u0308llatav kaitseva\u0308e endise juhataja selline jo\u0303uline positsioon Tu\u0308rgi suhtes, kui ta u\u0308tles, et moslemiriigist Tu\u0308rgi ei saa kunagi Euroopa Liitu, kuna see po\u0303hineb kristlikel va\u0308a\u0308rtustel."}, {"text_idx": "#000050", "text": "Parlamentaarses poliitikas osalevad kandidaadid ja poliitkud on positsioonis, kus nad ei ra\u0308a\u0308gi riigi nimel. Nemad saavad va\u0308ljendada seisukohti, mis kannavad mingisugust hoiakut. Eks to\u0303si on ka see, et sarnase avalduse tegi ka Euroopa Rahvapartei (EPP) kandidaat Euroopa Komisjoni presidendiks Manfred Weber. Aga see ei ta\u0308henda, et see oleks mehaaniliselt kattuv Saksa valitsuse positsiooniga."}, {"text_idx": "#000051", "text": "Ra\u0308ndeteemadest ra\u0308a\u0308kides olete o\u0308elnud, et lasete seda teemat veelkord analu\u0308u\u0308sida ja siis teete mingisuguse otsuse. Samas on va\u0308lisministeerium oma analu\u0308u\u0308sid U\u0308RO ra\u0308nderaamistiku kohta eelmise aasta lo\u0303pus juba teinud. Kas uue ministriga tuleb teistsugune analu\u0308u\u0308s?"}, {"text_idx": "#000052", "text": "Noh, justiitsministeerium analu\u0308u\u0308sis ka. Ma arvan, et eks nu\u0308u\u0308d tuleb nende pinnalt koherentselt vaadata ja kujundada seisukohti, mille la\u0308htekoht on kindlasti see, et Eesti sa\u0308ilitaks ka tulevikku vaadates rahvusvahelises o\u0303iguskorras maksimaalse so\u0303ltumatuse ra\u0308ndeku\u0308simustes. See on minu la\u0308htekoht nende ku\u0308simuste mo\u0303testamisel ja see ongi kantud rahvuslikest huvidest. Integratsioon on va\u0308ikeriigi jaoks va\u0308ga tugev va\u0308a\u0308rtus, aga see ei tohi muutuda asjaks iseeneses erinevate riikide vo\u0303i multilateraalsetes suhetes."}, {"text_idx": "#000053", "text": "Kas te enam nii rangelt ei taha o\u0308elda, et saadame U\u0308RO-sse kirja, et Eesti kuulutab ennast selle dokumendiga mitteseotuks?"}, {"text_idx": "#000054", "text": "Asjad vo\u0303tavad oma aja. Ku\u0308llap valitsuses tuleb arutada seda asja, algatada otsused. Eelmine justiitsminister (Urmas Reinsalu - ERR) nii ko\u0303neles, ma u\u0308tlen, et tal oli oma loogika selles mo\u0303tteka\u0308igus. Aga ma tahan nu\u0308u\u0308d va\u0308lisministrina tutvuda nende ko\u0303igi mo\u0303tteka\u0308ikudega ja analu\u0308u\u0308sidega."}, {"text_idx": "#000055", "text": "Rahateemadest ra\u0308a\u0308kides on teada, et ja\u0308rgmine eelarve tuleb pingeline. Samas on va\u0308lisministeeriumi osakaal riigieelarves u\u0308ha va\u0308henenud ja siinsed to\u0308o\u0308tajad va\u0308idavad ka, et nende palgad on madalamad kui mo\u0303nes teises ministeeriumis. See on u\u0308ks aspekt. Teiselt on Eesti antud arenguabi juba paar-kolm viimast aastat pu\u0308sinud samal tasemel hoolimata meie SKP ja eelarve kasvust. Kas siin on oodata mingisugust muutust?"}, {"text_idx": "#000056", "text": "Kindlasti ma tahaksin u\u0308le vaadata need arenguabi prioriteedid, mis on seatud. Ma pean oluliseks ka arenguabi pakkumist erinevates riikides ma\u0308lu ja mineviku mo\u0303testamisega tegelemiseks. See on va\u0308ga oluline teema."}, {"text_idx": "#000057", "text": "Kui ku\u0308sida, kas minu prioriteet on arenguabi rahade suurendamine vo\u0303rrelduna majandusdiplomaatia tugevdamisega, siis ma u\u0308tlen ei, minu eelistus on majandusdiplomaatia. See on oluline tahk, kuidas me saame jo\u0303ukust Eestis luua ja siis on meil sellest jo\u0303ukusest vo\u0303imalik ka maailma probleemikolletes kannatusi leevendada. Mis ei ta\u0308henda muidugi seda \u2013 eks meil oma eesma\u0308rgid on vo\u0303etud ja nende suunas samm-sammult liigutakse ka arenguabi teemadel."}, {"text_idx": "#000058", "text": "O\u0303ige on, et va\u0308lisministeeriumi eelarve riigieelarve rahamassiivis on suhteliselt pisikene \u2013 kokku on ja\u0308rgmise nelja aasta riigieelarve strateegias konsolideeritud taotlusi, kui liita kokku, siis ei olegi need nii po\u0308o\u0308rased numbrid \u2013 ligi 60 miljonit eurot, mida na\u0308hakse ette nii tehnoloogiliseks arendamiseks kui kava\u0308lisesinduste vo\u0303rgu arendamiseks."}, {"text_idx": "#000059", "text": "Ma u\u0308tlen, et (eelmise va\u0308lisministri Sven) Mikseri ajal on saadud juurde ta\u0308iendavaid vahendeid olulisteks projektideks ja ka ressurssi palkadeks. Kui ma vaatan peamajas to\u0308o\u0308tavaid ametnikke ja vaatan u\u0308ldist palgasurvet, siis minu meelest ku\u0308ll omaette probleem on. Seda teemat ma tahan kindlasti ka\u0308sitleda."}, {"text_idx": "#000060", "text": "Praegu on tegemisel va\u0308lispoliitika arengukava. Mis sellest peaks saama vo\u0303i mida see peaks tooma?"}, {"text_idx": "#000061", "text": "Ma ei mu\u0308tologiseeriks seda. Tegelikult on ko\u0303ige laiem riigi huvide ma\u0308a\u0308ratlemise dokument julgeolekupoliitika alused \u2013 seal on meie kreedod suures plaanis sees. Va\u0308lispoliitika arengukava \u2013 ega ta halb ei ole. Nagu ma va\u0308liskomisjonis ra\u0308a\u0308kisin, et seda saab arutada ja ku\u0308llap me selle dokumendi vastu vo\u0303tame, selleks on ettevalmistusi pikka aega tehtud. Aga eks selle tegelik vajadus tulenes ikkagi sellest, et riigi eelarve pikema sihi planeerimisel on rahandusministeeriumi filosoofia minna u\u0308le suurtele blokk-dokumentidele. Ma olen aru saanud, et see tuleneb pigem sellest, et mitte va\u0308lispoliitika huvid ei tingi ku\u0308mne aasta arengukava vaid hoopis muu."}, {"text_idx": "#000062", "text": "Eesti mainest on viimastel pa\u0308evadel palju ra\u0308a\u0308gitud"}, {"text_idx": "#000063", "text": "Eesti maine koha pealt ma olen palunud seda hinnata puudutavalt rahapesuskandaalist, kuna va\u0308lisministeeriumi hoolsuskohustus on selle ku\u0308simusega tegeleda."}, {"text_idx": "#000064", "text": "Ma ei arva, et praegu oleks juhtunud midagi sellist, et meie riigi kuvand vo\u0303i narratiiv oleks saanud olemuslikult vigastada. Aga selge on see, et liiga palju on selles kontekstis meie riigi nime la\u0308bi lipsanud, kus me tegelikult ei oleks seda na\u0308ha soovinud ja siin tuleb kaaluda, kas on vaja mingeid ta\u0308iendavaid tasakaalustavaid samme astuda, mis iganes need olla saaksid. Siin on (tegevust) rahandusministeeriumil, riigikantselei strateegilise kommunikatsiooni u\u0308ksusel ja kes siis veel riigi maine kaitsmise eest palka saab kui mitte va\u0308lisministeeriumi meeskond. Mulle meeldib kunagine Arnold Ru\u0308u\u0308tli u\u0308tlus, et pool elu to\u0308o\u0308tasin mina, et oma nime u\u0308les ehitada ja u\u0308leja\u0308a\u0308nud elu ainult nimi to\u0308o\u0308tas minu kasuks. Eks ta riikidega on ju sama moodi."}, {"text_idx": "#000065", "text": "Ma mo\u0303tlesin ku\u0308ll riigi mainet seoses uue valitsuskoalitsiooniga."}, {"text_idx": "#000066", "text": "Nojah, aga eks need valitsused vahetuvad kogu aeg edas- ja tagurpidi, ko\u0303igis riikides on oma sisepoliitika. Sisepoliitika on pehmelt o\u0308eldes mitmekesistunud kogu Euroopa kontinendil, kogu maailmas. Seepa\u0308rast tuleb seda vo\u0303tta ratsionaalselt."}, {"text_idx": "#000067", "text": "Vaadates siin opositsioonipoliitkuid, kes u\u0308tlevad - ma loodan, et mitte parastavalt - et Eesti maine on pru\u0308gikastis, siis seda ei saa vo\u0303tta to\u0303siselt. Ma saan suurepa\u0308raselt aru kiusatusest, et sisepoliitilistel kaalutlustel ro\u0303hutada ka va\u0308ljapoole mingeid probleeme ja siis va\u0308ljapoole ko\u0303lanud peegeldusi kanda sisepoliitikasse. See vo\u0303ib olla ku\u0308u\u0308niliselt vo\u0303i taktikaliselt kasulik tegevus, aga strateegiliselt on see kindlasti tegevus, mis lo\u0303hustab Eesti mainet."}, {"text_idx": "#000068", "text": "Selge on see, et ko\u0303igil isikutel, kes riigi nimel otsuseid teevad, lasub vastutus kaaluda oma so\u0303na kaalu ja selle ta\u0308hendust.Kui tekib pidev voog ka\u0308sitlustest, mis on meile maine mo\u0303ttes ebasoovitavad, siis ei olegi ta\u0308ghtis, mis ta oli vo\u0303i olemata oli, vaid kuidas seda tunnetuslikult vo\u0303idakse tajuda. Pikema aja jooksul see kindlasti ei oleks meile kasulik."}, {"text_idx": "#000069", "text": "See esimene sagin, mis siit la\u0308bi ka\u0308is, vo\u0303ib kindlasti mitmetes meie so\u0303prades tekitada ku\u0308sima\u0308rke, uudishimu, kus nad saavad vastused. Ma olen o\u0308elnud, et nagu pu\u0308hakiri u\u0308tleb - puud tuntakse viljast ja seda, et eks selle valitsuse poliitikat hinnatakse selle ja\u0308rgi, mis on reaalsed sammud."}, {"text_idx": "#000070", "text": "Va\u0308lispoliitika arengukava: julgeolekuohud muutuvad mitmekesisemaks"}, {"text_idx": "#000071", "text": "Po\u0303lluaasa so\u0303nad piirileppe asjus said vastukaja Kremlis ja Vene riigiduumas"}, {"text_idx": "#000072", "text": "Venemaa: piirilepinguga edasiliikumiseks peab Eesti loobuma territoriaalsetest no\u0303udmistest"}, {"text_idx": "#000076", "text": "Reinsalu ra\u0308a\u0308kis Poola kolleegiga julgeolekukoosto\u0308o\u0308st"}, {"text_idx": "#000077", "text": "Reinsalu otsib samameelsete riikide tuge Vene sanktsioonide karmistamiseks"}, {"text_idx": "#000078", "text": "Seeder Isamaa suurkogul: praegune valitsusliit pole armastusabielu"}, {"text_idx": "#000079", "text": "Reinsalu hakkab tegelema Eesti mainega"}, {"text_idx": "#000080", "text": "Reinsalu: kokkulepet piirilepingu viimiseks parlamenti koalitsioon so\u0303lminud pole"}, {"text_idx": "#000081", "text": "Reinsalu: poliitikul on ta\u0308iendavad kohustused oma usaldusva\u0308a\u0308rsust toota"}, {"text_idx": "#000082", "text": "Ossinovski: mida ko\u0303rgemale poliitikas ronid, seda tugevam on tuul"}, {"text_idx": "#000083", "text": "Riigikaitselised piirangud takistavad Ida-Viru omavalitsustel pa\u0308ikesejaamade rajamist"}, {"text_idx": "#000084", "text": "ERR USA-s: poliitikud otsivad riigivo\u0303la u\u0308lempiiri to\u0303stmise kokkulepet"}, {"text_idx": "#000085", "text": "Keskmisest va\u0308iksem palk to\u0303i Sebe bussijuhid piketile"}, {"text_idx": "#000086", "text": "Ukraina so\u0303java\u0308eluure: varsti algab so\u0303ja aktiivne faas"}, {"text_idx": "#000087", "text": "Submerged avaldas pa\u0308rast 11-aastast pausi albumi ja muusikavideo"}, {"text_idx": "#000088", "text": "Haapsalus alustas tegevust HO\u0303FF-i filmiklubi"}, {"text_idx": "#000089", "text": "Ida-Virumaa suuremate pa\u0308ikesejaamade rajamine vajab kaitseministeeriumi luba"}, {"text_idx": "#000091", "text": "Elar Vahter: \"Ohtlik meetod\" ra\u0308a\u0308gib inimeseks ja\u0308a\u0308mise oskusest"}, {"text_idx": "#000092", "text": "Tarmu Tammerk: valimiste kajastamisest ERR-is"}, {"text_idx": "#000093", "text": "Azovstali kaitsjad: Ukraina po\u0303genikule tuleks esitada kolm kontrollku\u0308simust"}, {"text_idx": "#000094", "text": "Ukraina luure: riigi pinnal on u\u0308le 300 000 Vene so\u0303duri"}, {"text_idx": "#000096", "text": "Ryanair sulgeb Tallinnast veel seitse lennuliini"}, {"text_idx": "#000098", "text": "M-Spordi juht: Ta\u0308naku tagasiside erineb teiste so\u0303itjate omast"}, {"text_idx": "#000099", "text": "Po\u0303hjamaad lahkuvad rahvusvahelisest ajakirjanike liidust"}, {"text_idx": "#000100", "text": "USA su\u0308u\u0308distab Venemaad uue START-lepingu rikkumises"}, {"text_idx": "#000101", "text": "Kreml mo\u0303istis kuulsa Vene ajakirjaniku tagaselja vangi"}, {"text_idx": "#000102", "text": "Veebruari algus toob veidi kargema o\u0303hu"}, {"text_idx": "#000103", "text": "Sla\u0308mmiturniiri vo\u0303istlusdirektor: Djokovic ma\u0308ngis kolme cm suuruse rebendiga"}, {"text_idx": "#000107", "text": "Kratt ennustab Pariisi kliimaeesma\u0308rgi purunemist la\u0308hiku\u0308mnendiks"}, {"text_idx": "#000109", "text": "HO\u0303FF-i filmiklubil on lisaks z\u030canrikino levitamisele ka hariduslik eesma\u0308rk"}, {"text_idx": "#000113", "text": "Tu\u0308rgi va\u0308lisminister: meie julgeolekumuredega tuleb samuti arvestada"}, {"text_idx": "#000114", "text": "Neljapa\u0308eval sajab mitmel pool lund ja lo\u0308rtsi"}, {"text_idx": "#000115", "text": "Rootsi erakondade juhid arutasid peaministri kutsel julgeolekuolukorda"}, {"text_idx": "#000116", "text": "TU\u0308 kliinikum tahab oma tegevust Tallinnas laiendada"}]